Acord de parteneriat voluntar

între Comunitatea Europeană și Republica Ghana cu privire la asigurarea aplicării legislației în domeniul forestier, guvernanța și schimburile comerciale cu produse din lemn care intră în Comunitate

COMUNITATEA EUROPEANĂ,

denumită în continuare "Comunitatea", și

REPUBLICA GHANA,

denumită în continuare "Ghana",

în continuare denumite colectiv "părțile",

AVÂND ÎN VEDERE relațiile strânse de cooperare dintre Comunitate și Ghana, în special în contextul Acordului de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele sale membre, pe de altă parte, semnat la Cotonou (Benin) la 23 iunie 2000 [1], denumit în continuare "Acordul de la Cotonou";

LUÂND ACT de Comunicarea Comisiei către Consiliu și Parlamentul European privind Planul de acțiune al UE referitor la aplicarea legislației, guvernanța și schimburile comerciale în domeniul forestier (FLEGT) ca un prim pas spre rezolvarea chestiunii urgente a exploatării forestiere ilegale și a comerțului ce derivă din aceasta;

AVÂND ÎN VEDERE Declarația de principii din 1992, fără forță juridică obligatorie, pentru un consens global cu privire la managementul, conservarea și dezvoltarea durabilă a tuturor tipurilor de păduri și adoptarea recentă de către Adunarea Generală a Organizației Națiunilor Unite a Instrumentului cu privire la toate tipurile de păduri, fără forță juridică obligatorie [2];

CONȘTIENȚI de importanța principiilor prevăzute în Declarația de la Rio din 1992 în contextul asigurării gestionării durabile a fondului forestier, în special în contextul principiului 10 privind importanța sensibilizării publicului și participarea acestuia la acțiunile în domeniul mediului și în contextul principiului 22 cu privire la rolul vital al populațiilor indigene și al altor comunități locale în gestionarea mediului și a dezvoltării;

AVÂND ÎN VEDERE politica forestieră și de protecție a faunei a Republicii Ghana din 1994 care are drept obiectiv conservarea și dezvoltarea durabilă a resurselor naționale forestiere și de faună pentru menținerea calității mediului și fluxul continuu de avantaje optime pentru toate segmentele societății [3];

REAMINTIND Declarația ministerială de la Yaoundé din 16 octombrie 2003 cu privire la asigurarea aplicării legislației în domeniul forestier și la guvernanță;

AVÂND ÎN VEDERE Convenția privind comerțul internațional cu specii sălbatice de faună și floră pe cale de dispariție (CITES) și, în special, cerința ca autorizațiile de export eliberate de părțile la CITES pentru specimenele de specii enumerate în apendicele I, II sau III să fie acordate numai în anumite condiții, inclusiv condiția ca aceste specimene să nu fie obținute prin încălcarea legislației statului respectiv în materie de protecție a faunei și florei;

HOTĂRÂȚI ca părțile să depună eforturi pentru a reduce la minimum orice efecte negative asupra comunităților indigene și locale și asupra populațiilor sărace, care ar putea apărea ca o consecință directă a punerii în aplicare a prezentului acord;

AVÂND ÎN VEDERE importanța pe care părțile o acordă obiectivelor de dezvoltare convenite la nivel internațional și Obiectivelor de dezvoltare ale mileniului ale Organizației Națiunilor Unite;

AVÂND ÎN VEDERE importanța pe care părțile o acordă principiilor și normelor care reglementează sistemele comerciale multilaterale, în special drepturile și obligațiile care decurg din acordul GATT din 1994 și din alte acorduri multilaterale de instituire a Organizației Mondiale a Comerțului (OMC) și necesitatea de a le aplica în mod transparent și nediscriminatoriu;

AVÂND ÎN VEDERE Regulamentul (CE) nr. 2173/2005 al Consiliului din 20 decembrie 2005 privind instituirea unui regim de licențe FLEGT pentru importurile de lemn în Comunitatea Europeană [4];

RECUNOSCÂND că sistemul de asigurare a legalității din Ghana este conceput pentru a garanta legalitatea tuturor exporturilor de lemn,

CONVIN DUPĂ CUM URMEAZĂ:

Articolul 1

Obiectiv

Obiectivul prezentului acord, consecvent cu angajamentul comun al părților privind gestionarea durabilă a tuturor tipurilor de păduri, este de a oferi un cadru juridic de natură să garanteze că toate importurile în Comunitate de produse din lemn din Ghana care fac obiectul prezentului acord au fost produse legal, promovându-se astfel comerțul cu produse din lemn. De asemenea, prezentul acord oferă o bază de dialog și cooperare între părți care să faciliteze și să promoveze punerea în aplicare integrală a acestui acord și care să consolideze aplicarea legislației în domeniul forestier și guvernanța.

Articolul 2

Definiții

În sensul prezentului acord, se aplică următoarele definiții:

(a) "import în Comunitate" înseamnă punerea în liberă circulație în Comunitate a produselor din lemn, în sensul articolului 79 din Regulamentul (CEE) nr. 2913/1992 din 12 octombrie 1992 de instituire a Codului Vamal Comunitar [5], și care nu pot fi clasificate drept "mărfuri cu caracter necomercial", astfel cum sunt definite la articolul 1 punctul 6 din Regulamentul (CEE) nr. 2454/93 din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar [6];

(b) "export" înseamnă că produsele din lemn părăsesc sau sunt scoase de pe teritoriul geografic al Republicii Ghana;

(c) "produse din lemn" înseamnă produsele enumerate în anexa I;

(d) "cod SA" înseamnă un cod din șase cifre, astfel cum este stabilit prin Sistemul armonizat de denumire și codificare a mărfurilor prevăzut de Convenția internațională privind Sistemul armonizat de denumire și codificare a mărfurilor a Organizației Mondiale a Vămilor;

(e) "licență FLEGT" înseamnă o licență care se referă la un transport care a fost obținut în mod legal. Licența FLEGT poate fi emisă pe suport de hârtie sau prin mijloace electronice;

(f) "autoritate emitentă" înseamnă autoritatea desemnată de Ghana să elibereze și să valideze licențele FLEGT;

(g) "autorități competente" înseamnă autoritățile desemnate de statele membre UE să primească, să accepte și să verifice licențele FLEGT;

(h) "transport" înseamnă o cantitate de produse din lemn care face obiectul unei licențe FLEGT, expediată de un exportator sau expeditor din Ghana și care este prezentată unui birou vamal din Comunitate pentru a fi pusă în liberă circulație;

(i) "lemn obținut în mod legal" înseamnă produse din lemn recoltate sau importate și obținute în conformitate cu prevederile legislative, astfel cum se indică în anexa II.

REGIM DE LICENȚE FLEGT

Articolul 3

Regim de licențe FLEGT

(1) Prin prezentul acord se instituie între părțile la prezentul acord "Regimul de licențe privind asigurarea aplicării legislației forestiere, guvernanța și schimburile comerciale în domeniul forestier" (denumit în continuare "regimul de licențe FLEGT"). Regimul stabilește o serie de proceduri și condiții care au ca scop verificarea și certificarea, prin intermediul licențelor FLEGT, a faptului că produsele din lemn expediate în Comunitate au fost obținute în mod legal. În conformitate cu Regulamentul (CE) nr. 2173/2005 al Consiliului, Comunitatea acceptă astfel de transporturi din Ghana în vederea importului în Comunitate numai dacă fac obiectul licențelor FLEGT.

(2) Regimul de licențe FLEGT se aplică produselor din lemn enumerate în anexa IA. Produsele din lemn enumerate în anexa IB nu pot fi exportate din Ghana.

(3) Părțile convin să adopte toate măsurile necesare pentru punerea în aplicare a regimului de licențe FLEGT, în conformitate cu dispozițiile articolului 12 din prezentul acord.

Articolul 4

Autoritatea emitentă

(1) Ghana desemnează autoritatea emitentă și notifică Comisiei Europene datele de contact ale acestei autorități. Ambele părți pun la dispoziția publicului aceste informații.

(2) Autoritatea emitentă verifică dacă produsele din lemn au fost obținute în mod legal în conformitate cu legislația identificată în anexa II. Autoritatea emitentă eliberează licențe FLEGT pentru transporturile de produse din lemn care au fost obținute în mod legal în vederea exportului în Comunitate.

(3) Autoritatea emitentă nu eliberează licențe FLEGT pentru niciunul dintre produsele din lemn care au în componență sau care includ produse din lemn importate în Ghana dintr-o țară terță sub o formă în care legile acelei țări terțe interzic exportul sau atunci când există dovezi că acele produse din lemn au fost obținute cu încălcarea legilor țării în care au fost recoltați arborii.

(4) Autoritatea emitentă gestionează și face publice procedurile de eliberare a licențelor FLEGT. De asemenea, autoritatea emitentă ține evidența tuturor transporturilor care fac obiectul licențelor FLEGT și se asigură că aceste evidențe sunt în conformitate cu legislația națională privind protecția datelor și comunică evidențele respective în vederea monitorizării independente, cu respectarea caracterului confidențial al informațiilor exportatorilor care se bucură de protecție legală.

Articolul 5

Autoritățile competente ale UE

(1) Comisia Europeană informează Ghana cu privire la datele de contact ale autorităților competente din statele membre UE.

(2) Autoritățile competente verifică dacă fiecare transport face obiectul unei licențe FLEGT înainte de punerea acelui transport în liberă circulație în Comunitate. Punerea în liberă circulație a transportului poate fi suspendată, iar transportul poate fi reținut atunci când există îndoieli cu privire la valabilitatea licenței FLEGT. Procedurile care reglementează punerea în liberă circulație în Comunitate a transporturilor care fac obiectul unei licențe FLEGT sunt prevăzute în anexa III.

(3) Autoritățile competente nu autorizează punerea în liberă circulație a produselor din lemn enumerate în anexa IB.

(4) Autoritățile competente țin evidența licențelor FLEGT primite și publică anual această evidență.

(5) În conformitate cu legislația națională privind protecția datelor, autoritățile competente acordă acces la documentele și datele relevante persoanelor sau organismelor desemnate de Ghana drept entități independente de monitorizare.

(6) Autoritățile competente din Comunitate nu întreprind acțiunea descrisă la alineatul (2) pentru transportul de produse din lemn obținute din speciile enumerate în apendicele la Convenția privind comerțul internațional cu specii sălbatice de faună și floră pe cale de dispariție (CITES), întrucât acestea fac obiectul dispozițiilor de verificare prevăzute în Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea [7]. Cu toate acestea, sistemul de licențe FLEGT oferă asigurare cu privire la recoltarea legală a acestor produse.

Articolul 6

Licențe FLEGT

(1) Licențele FLEGT se eliberează de către autoritatea emitentă ca o modalitate de atestare a faptului că produsele din lemn au fost produse în mod legal.

(2) Licențele FLEGT se editează și se completează în limba engleză.

(3) De comun acord, părțile pot institui sisteme electronice pentru eliberarea, transmiterea și primirea licențelor FLEGT.

(4) Procedura de eliberare a licențelor FLEGT și specificațiile tehnice sunt prevăzute în anexa IV.

Articolul 7

Definiția lemnului obținut în mod legal

În scopul prezentului acord, în anexa II este prevăzută definiția lemnului obținut în mod legal. Definiția prevede legislația națională și subnațională a Republicii Ghana care trebuie respectată pentru ca produsele din lemn să poată face obiectul licențelor FLEGT. De asemenea, prin definiție se stabilesc documentația, criteriile și indicatorii în baza cărora se poate face dovada respectării respectivei legislații.

Articolul 8

Verificarea lemnului obținut în mod legal

(1) Ghana pune în aplicare unul sau mai multe sisteme pentru a verifica dacă produsele din lemn care urmează a fi expediate au fost obținute în mod legal și pentru a se asigura că numai acele transporturi verificate ca atare sunt exportate în Comunitate. Sistemul de verificare ar trebui să includă controale de conformitate pentru a oferi asigurarea că produsele din lemn destinate exportului în Comunitate sunt obținute în mod legal și că licențele FLEGT nu sunt eliberate pentru transporturile de produse din lemn care nu au fost obținute în mod legal sau care provin din surse necunoscute. Sistemul va cuprinde și proceduri pentru a asigura că lemnul de origine ilegală sau necunoscută nu intră în lanțul de aprovizionare.

(2) Sistemul de verificare a faptului că transporturile de produse din lemn au fost obținute în mod legal este prezentat în anexa V.

Articolul 9

Consultări cu privire la valabilitatea licențelor

(1) În cazul în care apar îndoieli cu privire la valabilitatea licenței, autoritatea competentă în cauză poate solicita autorității emitente informații suplimentare și clarificări ulterioare. În cazul în care autoritatea competentă nu primește un răspuns în termen de 21 de zile calendaristice, autoritatea competentă acționează în conformitate cu legislația națională în vigoare și nu acceptă licența. În cazul în care, pe baza informațiilor suplimentare și a investigațiilor ulterioare, s-a stabilit că informațiile de pe licență nu corespund transportului, autoritatea competentă acționează în conformitate cu legislația națională în vigoare și nu acceptă licența.

(2) În cazul în care în timpul consultărilor cu privire la licențele FLEGT apar dezacorduri sau dificultăți persistente, problema poate fi supusă atenției mecanismului comun de monitorizare și reexaminare.

Articolul 10

Monitorizare independentă

(1) Ghana, în consultare cu Comunitatea, recurge la serviciile unei entități independente de monitorizare, în vederea îndeplinirii funcțiilor enumerate în anexa VI.

(2) Entitatea independentă de monitorizare este o entitate care nu are conflicte de interese ce decurg din relațiile organizaționale sau comerciale cu Comunitatea, cu autoritățile de reglementare din sectorul forestier al Republicii Ghana, cu autoritatea emitentă, cu oricare din organismele desemnate de autoritatea emitentă să verifice proveniența legală a lemnului sau cu operatorii comerciali din sectorul forestier.

(3) Entitatea independentă de monitorizare funcționează în conformitate cu un sistem de management certificat și cu politici și proceduri publicate, care răspund bunelor practici acceptate la nivel internațional și definite prin ISO 17021 (cerințe pentru organismele de evaluare a conformității) și prin ISO 19011 (orientări privind procedura de audit) sau prin standarde echivalente.

(4) Entitatea independentă de monitorizare transmite mecanismului comun de monitorizare și reexaminare plângerile care apar ca urmare a activității sale.

(5) Entitatea independentă de monitorizare va pregăti periodic rapoarte integrale și sinteze, astfel cum se indică în anexa VI.

(6) Părțile vor facilita activitatea entității independente de monitorizare, inclusiv prin asigurarea faptului că entitatea de monitorizare are acces la informații pe teritoriile ambelor părți, după caz, pentru a îndeplini funcțiile sale. Cu toate acestea, în conformitate cu legislația națională privind protecția datelor, părțile pot să nu dezvăluie informațiile atunci când nu sunt abilitate să le comunice.

Articolul 11

Nereguli

Părțile se informează reciproc atunci când suspectează ori au dovada unor eludări sau nereguli în cadrul regimului de licențe FLEGT, inclusiv în legătură cu următoarele aspecte:

(a) eludarea comerțului, inclusiv prin redirecționarea comerțului din Ghana în Comunitate printr-o țară terță, atunci când există motive să se considere că aceasta s-a efectuat cu intenția de a se evita obținerea unei licențe;

(b) licențe FLEGT eliberate pentru produse din lemn care includ importuri din surse suspecte din țări terțe; sau

(c) fraudă în obținerea sau utilizarea licențelor FLEGT.

Articolul 12

Data de la care regimul de licențe FLEGT devine operațional

(1) Ambele părți se informează reciproc prin intermediul mecanismului comun de monitorizare și reexaminare atunci când consideră că au efectuat pregătirile necesare pentru ca regimul de licențe FLEGT să devină deplin operațional.

(2) Prin mecanismul comun de monitorizare și reexaminare, părțile mandatează evaluarea independentă a regimului, recurgând la criteriile stabilite în anexa VII. Evaluarea va stabili dacă asigurarea legalității care stă la baza regimului de licențe FLEGT descris în anexa V își îndeplinește în mod adecvat funcțiile și stabilește dacă în Comunitate sunt operaționale sistemele existente pentru primirea, verificarea și acceptarea licențelor FLEGT, conform articolului 5 și anexei III.

(3) Pe baza recomandărilor mecanismului comun de monitorizare și revizuire, cele două părți convin data de la care regimul de licențe FLEGT trebuie să devină pe deplin operațional.

(4) Ambele părți iau în considerare recomandarea și își notifică, în scris, acordul privind recomandarea respectivă.

DISPOZIȚII GENERALE

Articolul 13

Aplicarea regimului de licențe FLEGT produselor din lemn care nu sunt exportate în Comunitate

(1) Ghana depune eforturi pentru a verifica legalitatea lemnului vândut pe piețele interne și legalitatea lemnului importat, utilizând, atunci când este posibil, sistemele create pentru punerea în aplicare a prezentului acord.

(2) În sprijinul acestor eforturi, Comunitatea încurajează, atunci când este cazul și prin dialog cu părțile interesate, utilizarea sistemelor create pentru punerea în aplicare a acestui acord.

Articolul 14

Calendarul de punere în aplicare a acordului

(1) Părțile convin asupra calendarului de punere în aplicare prezentate în anexa VIII.

(2) Părțile, colaborând prin intermediul mecanismului comun de monitorizare și reexaminare, evaluează progresele înregistrate în punerea în aplicare având ca referință calendarul stabilit în anexa VIII.

Articolul 15

Măsuri de sprijin

(1) Părțile convin că, pentru a aborda cauzele și motivațiile care stau la baza exploatării forestiere ilegale, sunt necesare măsuri suplimentare pentru consolidarea guvernanței sectorului și a cadrului juridic. În special, în ceea ce privește abordarea provocărilor legate de creșterea cererii interne și de necesitatea de retehnologizare a industriei pentru a-și menține competitivitatea, Ghana va depune eforturi pentru a lua măsuri astfel cum sunt prezentate în anexele II și IX.

(2) Părțile au identificat domeniile prezentate în anexa IX ca domenii în care sunt necesare resurse tehnice și financiare pentru a pune în aplicare prezentul acord.

(3) Furnizarea acestor resurse face obiectul procedurilor care reglementează asistența Comunității, astfel cum sunt prevăzute în Acordul de la Cotonou, precum și în acordurile bilaterale care reglementează asistența statelor membre UE acordată Republicii Ghana.

(4) Părțile vor asigura ca activitățile puse în aplicare în temeiul prezentului acord să fie coordonate cu programele și inițiativele de dezvoltare relevante, existente și viitoare.

Articolul 16

Implicarea părților interesate în punerea în aplicare a acordului

(1) Atunci când este posibil, Ghana depune eforturi pentru a încuraja consultarea părților interesate în procesul de punere în aplicare a acordului.

(2) În conformitate cu principiul managementului participativ și cu protejarea resurselor forestiere și cinegetice, Ghana promovează strategiile, modalitățile și programele adecvate, în consultare cu părțile interesate relevante pentru aplicarea prezentului acord.

(3) Comunitatea organizează consultări periodice cu părțile interesate cu privire la aplicarea prezentului acord, luând în considerare obligațiile asumate în temeiul Convenției de la Aarhus din 1998 privind accesul la informație, participarea publicului la luarea deciziei și accesul la justiție în probleme de mediu.

Articolul 17

Protecție socială

(1) Pentru a reduce la minimum eventualele efecte negative, părțile convin să dezvolte o mai bună înțelegere a modului de viață al comunităților indigene și locale potențial afectate, precum și a industriei lemnului, inclusiv comunitățile implicate în exploatarea forestieră ilegală.

(2) Părțile monitorizează efectele prezentului acord asupra comunităților și a celorlalți factori identificați la alineatul (1), în paralel cu adoptarea unor măsuri rezonabile pentru atenuarea efectelor negative. Părțile pot conveni asupra măsurilor suplimentare de eliminare a efectelor negative.

Articolul 18

Stimulente de piață

Luând în considerare obligațiile internaționale care îi revin, Comunitatea depune eforturi pentru a promova accesul favorabil pe piața sa pentru produsele din lemn care fac obiectul prezentului acord. Aceste eforturi urmăresc:

(a) încurajarea politicilor de achiziție publică și privată care recunosc eforturile de asigurare a aprovizionării cu produse forestiere recoltate legal; și

(b) promovarea produselor care fac obiectul licențelor FLEGT pe piața europeană a lemnului.

Articolul 19

Mecanismul comun de monitorizare și reexaminare

(1) Părțile instituie un mecanism comun de facilitare a monitorizării și reexaminării prezentului acord, denumit în prezentul acord "mecanismul comun de monitorizare și reexaminare" (MCMR). MCMR se reunește în cadrul unor misiuni periodice comune efectuate de către părți.

(2) Fiecare parte își numește reprezentanții. Componența MCMR respectă principiile de egalitate și paritate.

(3) MCMR ia în considerare orice aspecte legate de punerea în aplicare efectivă a acordului prin dialog și schimb de informații între părți. În special, MCMR:

(a) recomandă data la care regimul de licențe FLEGT ar trebui să fie deplin operațional;

(b) analizează rapoartele emise de entitatea independentă de monitorizare și orice plângere privind funcționarea regimului de licențe FLEGT pe teritoriul oricăreia dintre părți;

(c) monitorizează, atunci când este necesar, acțiunile întreprinse pentru rezolvarea problemelor identificate de către entitatea independentă de monitorizare;

(d) evaluează impactul social, economic și de mediu al prezentului acord, în conformitate cu bunele practici și criteriile relevante care vor fi convenite între părți, și soluționează orice probleme apărute ca urmare a evaluării;

(e) tratează problemele ridicate de către oricare dintre părți și încearcă, în măsura posibilului, să rezolve conflictele ivite;

(f) prezintă recomandări adecvate cu privire la cerințele consolidării capacității instituționale pentru punerea în aplicare cu succes a prezentului acord;

(g) analizează evoluțiile în domeniul politicilor de achiziții publice;

(h) monitorizează situația pieței și întocmește rapoarte periodice, solicitând efectuarea de studii atunci când este necesar și recomandând acțiunile care trebuie luate pe baza rapoartelor privind datele referitoare la situația pieței;

(i) analizează și aprobă rapoartele anuale privind stadiul punerii în aplicare;

(j) publică periodic rapoarte sintetice cu caracter public, pe baza constatărilor entității independente de monitorizare, astfel cum se explică în anexa VI.

(4) MCMR:

(a) se întrunește cel puțin o dată pe an, la o dată convenită de către părți;

(b) conlucrează la stabilirea agendei și a specificațiilor pentru acțiunile comune;

(c) își stabilește propriul regulament de procedură;

(d) prezidează reuniunile, fie prin alternanța reprezentanților fiecărei părți, fie printr-un sistem de copreședinție; și

(e) dacă este necesar, înființează grupe de lucru sau alte organe subsidiare pentru domeniile de activitate în care este nevoie de expertiză specifică.

Articolul 20

Raportare și informații publice

(1) Părțile se asigură ca activitatea MCMR este cât mai transparentă și că rapoartele și memorandumurile încheiate în cadrul misiunilor sunt pregătite în comun, distribuite părților și făcute publice.

(2) Mecanismul comun de monitorizare și reexaminare întreprinde misiuni comune periodice pentru a analiza eficiența acordului, precum și impactul acestuia, pe baza informațiilor disponibile. MCMR consemnează eforturile pe care Ghana le-a depus pentru asigurarea transparenței, punând la dispoziția publicului, inter alia, informații privind drepturile de recoltare, zonele desemnate pentru recoltare, calendarul prevăzut pentru recoltare, taxele aferente dreptului asupra lemnului, plățile aferente recoltării, precum și informații cu privire la acordurile de responsabilitate socială și acordarea de compensații pentru daune cauzate culturilor.

(3) Pe baza informațiilor primite de la părți, MCMR întocmește un raport anual cu caracter public. Raportul ar trebui să includă, inter alia, date cu privire la:

(a) cantitățile de produse din lemn exportate în Comunitate în temeiul regimului de licențe FLEGT, în conformitate cu rubricile SA relevante;

(b) numărul de licențe FLEGT eliberate de Ghana;

(c) progresele înregistrate în atingerea obiectivelor și acțiunilor cu termene fixate prin acord, precum și aspecte legate de aplicarea acordului;

(d) acțiunile de prevenire a exportării pe piețele necomunitare sau de prevenire a comercializării pe piața internă a produselor din lemn care au fost obținute în mod ilegal;

(e) acțiunile adoptate pentru prevenirea importurilor de produse din lemn care au fost obținute ilegal și pentru menținerea integrității regimului de licențe FLEGT;

(f) cantitățile de produse din lemn importate în Comunitate în temeiul regimului de licențe FLEGT, conform rubricilor SA relevante, și statul membru UE în care a avut loc importul în Comunitate;

(g) numărul de licențe FLEGT primite de Comunitate;

(h) numărul de cazuri și cantitățile de produse din lemn pentru care s-a aplicat articolul 9 alineatul (1).

Articolul 21

Comunicare cu privire la punerea în aplicare a acordului

(1) Reprezentanții părților responsabile de comunicările oficiale privind punerea în aplicare a prezentului acord sunt:

Pentru Ghana: | Pentru Comunitate: |

Ministerul fondului funciar, pădurilor și minelor | Șeful Delegației CE în Ghana |

(2) Părțile își comunică reciproc și în timp util informațiile necesare pentru punerea în aplicare a prezentului acord.

Articolul 22

Informații confidențiale

(1) Fiecare parte se angajează să păstreze, în limitele impuse de dreptul său intern, caracterul confidențial al informațiilor confidențiale schimbate în temeiul prezentului acord. Niciuna dintre părți nu va divulga publicului și nici nu va permite autorităților sale să divulge publicului informațiile care au fost schimbate în temeiul prezentului acord și care constituie secrete comerciale sau informații comerciale confidențiale.

(2) Sub rezerva alineatului (1) de mai sus, următoarele informații nu sunt considerate confidențiale:

(a) numărul și tipul licențelor FLEGT eliberate de Ghana și primite de Comunitate, precum și volumul produselor din lemn exportate din Ghana și primite de Comunitate în temeiul acestor licențe;

(b) denumirea și adresa titularului licenței și a importatorului.

Articolul 23

Aplicarea teritorială

Prezentul acord se aplică, pe de o parte, teritoriului în care se aplică Tratatul de instituire a Comunității Europene, în condițiile prevăzute de acest tratat, și, pe de altă parte, teritoriului Republicii Ghana.

Articolul 24

Soluționarea diferendelor

(1) Părțile depun eforturi pentru soluționarea oricărui diferend legat de aplicarea sau interpretarea prezentului acord, prin consultări rapide.

(2) În cazul în care diferendul nu poate fi soluționat prin consultări în decurs de două luni de la data cererii inițiale de consultare, oricare parte poate aduce diferendul în atenția MCMR, care depune eforturi în vederea soluționării diferendului. MCMR îi sunt prezentate toate informațiile utile pentru analizarea aprofundată a situației, în vederea identificării unei soluții acceptabile. În acest scop, MCMR trebuie să analizeze toate posibilitățile pentru menținerea bunei funcționări a prezentului acord.

(3) În cazul în care MCMR nu poate soluționa diferendul în termen de două luni, părțile pot solicita în comun bunele oficii ale unui terț sau medierea de către o parte terță.

(4) În cazul în care nu este posibil să se rezolve diferendul în conformitate cu alineatul (3), oricare dintre părți poate notifica celeilalte părți numirea unui arbitru; cealaltă parte trebuie apoi să numească un al doilea arbitru în termen de 30 de zile calendaristice de la data numirii primului arbitru. Părțile numesc împreună al treilea arbitru, în decurs de două luni de la numirea celui de al doilea arbitru.

(5) Deciziile arbitrilor se iau cu majoritatea voturilor, în termen de șase luni de la data numirii celui de al treilea arbitru.

(6) Deciziile arbitrilor sunt obligatorii pentru părți și nu pot face obiectul unui recurs.

(7) MCMR stabilește procedurile de lucru pentru arbitraj.

Articolul 25

Suspendare

(1) Oricare dintre părți poate suspenda aplicarea prezentului acord. Decizia cu privire la suspendare și motivele acestei decizii se notifică în scris celeilalte părți.

(2) Clauzele prezentului acord încetează să se aplice în termen de 30 de zile calendaristice de la efectuarea notificării.

(3) Aplicarea prezentului acord se reia în termen de 30 de zile calendaristice de la data la care partea care a suspendat aplicarea acordului informează cealaltă parte cu privire la faptul că motivele care au dus la suspendare nu se mai aplică.

Articolul 26

Modificări

(1) Oricare parte care dorește să modifice prezentul acord prezintă această propunere cu cel puțin trei luni înainte de următoarea reuniune a MCMR. MCMR discută propunerea și, în cazul în care se ajunge la un consens, formulează o recomandare. Fiecare parte ia în considerare recomandarea și, dacă este de acord, aprobă recomandarea în conformitate cu procedurile proprii.

(2) Orice modificare astfel aprobată de ambele părți intră în vigoare în prima zi a lunii următoare datei la care părțile își notifică reciproc încheierea procedurilor necesare în acest scop.

(3) MCMR poate adopta modificări la anexele prezentului acord.

(4) Notificarea modificărilor se trimite depozitarilor comuni ai prezentului acord.

Articolul 27

Durată și prelungire

Prezentul acord se încheie pentru o perioadă de 10 ani și se prelungește pentru perioade consecutive de cinci ani, cu excepția cazului în care o parte renunță la prelungire prin notificarea în scris a celeilalte părți cu cel puțin un an înainte de data expirării acordului.

Articolul 28

Denunțare

Fără a aduce atingere articolului 27, oricare dintre părți poate denunța prezentul acord prin notificarea celeilalte părți. Prezentul acordul încetează să se aplice după 12 luni de la notificarea în cauză.

Articolul 29

Anexe

Anexele la prezentul acord fac parte integrantă din acesta.

Articolul 30

Texte autentice

Prezentul acord se întocmește în două exemplare în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind în egală măsură autentic. În cazul unor divergențe de interpretare, textul în limba engleză prevalează asupra celorlalte versiuni lingvistice.

Articolul 31

Intrarea în vigoare

(1) Prezentul acord intră în vigoare în prima zi a lunii următoare datei la care părțile își notifică în scris încheierea procedurilor necesare în acest scop.

(2) Notificările se trimit Secretarului General al Consiliului Uniunii Europene și Ministerului Afacerilor Externe al Republicii Ghana, care sunt depozitarii comuni ai prezentului acord.

Съставено в Брюксел на двадесети ноември две хиляди и девета година

Hecho en Bruselas, el veinte de noviembre de dos mil nueve.

V Bruselu dne dvacátého listopadu dva tisíce devět.

Udfærdiget i Bruxelles den tyvende november to tusind og ni.

Geschehen zu Brüssel am zwanzigsten November zweitausendneun.

Kahe tuhande üheksanda aasta novembrikuu kahekümnendal päeval Brüsselis.

'Εγινε στις Βρυξέλλες, στις είκοσι Νοεμβρίου δύο χιλιάδες εννιά.

Done at Brussels on the twentieth day of November in the year two thousand and nine.

Fait à Bruxelles, le vingt novembre deux mille neuf.

Fatto a Bruxelles, addì venti novembre duemilanove.

Briselē, divi tūkstoši devītā gada divdesmitajā novembrī.

Priimta du tūkstančiai devintų metų lapkričio dvidešimtą dieną Briuselyje

Kelt Brüsszelben, a kétezer-kilencedik év november havának huszadik napján.

Magħmul fi Brussell, fl- għoxrin jum ta’ Novembru tas-sena elfejn u disgħa.

Gedaan te Brussel, de twintigste november tweeduizend negen.

Sporządzono w Brukseli dnia dwudziestego listopada roku dwa tysiące dziewiątego.

Feito em Bruxelas, em vinte de Novembro de dois mil e nove.

Încheiat la Bruxelles, la douăzeci noiembrie două mii nouă.

V Bruseli dňa dvadsiateho novembra dvetisícdeväť.

V Bruslju, dne dvajsetega novembra leta dva tisoč devet.

Tehty Brysselissä kahdentenakymmenentenä päivänä marraskuuta vuonna kaksituhattayhdeksän.

Som skedde i Bryssel den tjugonde november tjugohundranio.

За Европейската общност

Por la Comunidad Europea

Za Evropské společenství

For Det Europæiske Fællesskab

Für die Europäische Gemeinschaft

Euroopa Ühenduse nimel

Για την Ευρωπαϊκή Κοινότητα

For the European Community

Pour la Communauté européenne

Per la Comunità europea

Eiropas Kopienas vārdā

Europos bendrijos vardu

Az Európai Közösség részéről

Għall-Komunità Ewropea

Voor de Europese Gemeenschap

W imieniu Wspólnoty Europejskiej

Pela Comunidade Europeia

Pentru Comunitatea Europeană

Za Európske spoločenstvo

Za Evropsko skupnost

Euroopan yhteisön puolesta

För Europeiska gemenskapen

+++++ TIFF +++++

За Република Гана

Por la República de Ghana

Za Ghanskou republiku

For Republikken Ghana

Für die Republik Ghana

Ghana Vabariigi nimel

Για τη Δημοκρατίας της Γκάνας

For the Republic of Ghana

Pour la République du Ghana

Per la Repubblica del Ghana

Ganas Republikas vārdā

Ganos Respublikos vardu

A Ghánai Köztársaság részéről

Għar-Repubblika tal-Gana

Voor de Republiek Ghana

W imieniu Republiki Ghany

Pela República do Gana

Pentru Republica Ghana

Za Ghanskú republiku

Za Republiko Gano

Ghanaa tasavallan puolesta

För Republiken Ghanas vägnar

+++++ TIFF +++++

[1] JO L 317, 15.12.2000, p. 3.

[2] A/RES 62/98 din 31 ianuarie 2008.

[3] Politica forestieră și de protecție a faunei a Republicii Ghana din 1994.

[4] JO L 347, 30.12.2005, p. 1.

[5] JO L 302, 19.10.1992, p. 1.

[6] JO L 253, 11.10.1993, p. 1.

[7] JO L 61, 3.3.1997, p. 1.

--------------------------------------------------

LISTA ANEXELOR

Anexa I | IA Produse care fac obiectul regimului de licențe FLEGT. IB Produse care nu fac obiectul regimului de licențe FLEGT. |

Anexa II | Legislația care trebuie luată în considerare pentru a stabili legalitatea unui transport de lemn, documentația care trebuie folosită pentru a se face dovada conformității, politica forestieră și intenția de reformă legislativă. |

Anexa III | Procedurile de import în Comunitate, inclusiv verificarea licențelor. |

Anexa IV | Specificațiile tehnice ale licenței FLEGT. |

Anexa V | Sistemul de asigurare a legalității, inclusiv procedura pentru eliberarea licențelor FLEGT (sistem de trasabilitate a lemnului, verificare, eliberarea licențelor și monitorizare independentă). |

Anexa VI | Termeni de referință pentru monitorizare independentă. |

Anexa VII | Criterii pentru evaluarea sistemului de asigurare a legalității. |

Anexa VIII | Calendarul de punere înaplicare a acordului. |

Anexa IX | Măsuri de sprijin pentru punerea în aplicare a acordului de parteneriat voluntar. |

--------------------------------------------------

ANEXA I

ANEXA IA

CODURILE DIN NOMECLATURA ARMONIZATĂ A MĂRFURILOR PENTRU LEMNUL ȘI PRODUSELE DIN LEMN CARE FAC OBIECTUL ACORDULUI DE PARTENERIAT VOLUNTAR

CODURI SA | DENUMIREA MĂRFURILOR |

440349 | Lemn brut, chiar cojit, curățat de ramuri sau ecarisat (Teak brut). |

440610 440690 | Traverse din lemn pentru căi ferate și similare. |

440710 440725 440726 440727 440728 440729 440799 | Lemn tăiat sau cioplit longitudinal, spintecat sau cojit, chiar geluit, șlefuit sau lipit prin asamblare cap la cap. |

440810 440831 440839 440890 | Foi pentru furnir și foi pentru placaj (inclusiv cele obținute prin retezarea lemnului stratificat). |

440921 440929 | Lemn (inclusiv lame și frize de parchet, neasamblate), profilat (sub formă de lambă, de uluc, rindeluit, nutuit, îmbinat în V, fălțuit, mulurat, rotunjit sau similare) în lungul uneia sau mai multor canturi, capete sau fețe, chiar geluit, șlefuit sau lipit prin asamblare cap la cap. |

441210 441231 441232 441239 441294 441299 | Placaj, lemn furniruit și lemn stratificat similar. |

441810 441820 441850 441860 441871 441872 441879 441900 | Lucrări de tâmplărie și piese de dulgherie pentru construcții, inclusiv panouri celulare, panouri asamblate pentru acoperit podeaua și șindrile ("shingles" și "shakes"), din lemn. |

442010 | Lemn marchetat și lemn încrustat; sipete, casete și cutii pentru bijuterii sau orfevrărie și articole similare, din lemn; statuete și alte obiecte de ornament, din lemn; articole de mobilier din lemn necuprinse în capitolul 94. |

940151 940159 | Scaune, altele decât cele de la poziția 94.02. |

ANEXA IB

CODURILE DIN NOMENCLATURA ARMONIZATĂ A MĂRFURILOR PENTRU LEMNUL NEACCEPTAT LA EXPORT

CODURI SA | DENUMIREA MĂRFURILOR |

440349 | Lemn brut, chiar cojit, curățat de ramuri sau ecarisat (este interzis exportul tuturor tipurilor de bușteni, cu excepția buștenilor de Teak). |

--------------------------------------------------

ANEXA II

DEFINIȚIA NOȚIUNII DE LEGALITATE PENTRU ELIBERAREA LICENȚEI DE EXPORT FLEGT ȘI PROCESUL DE REFORMĂ LEGISLATIVĂ

1. Preambul

Ca o cerință a acordului de parteneriat voluntar, Ghana a elaborat în urma consultării părților interesate o normă juridică pe care să se întemeieze punerea în aplicare a prezentului acord. Norma juridică este corelată cu sistemul de asigurare a legalității prin intermediul matricei de legalitate. În acest document este prezentată definiția noțiunii de legalitate, matricea de legalitate, o sinteză a legilor și regulamentelor relevante care guvernează sectorul forestier, și sunt descrise, de asemenea, procesele prin care Ghana va reforma și consolida legislația în sectorul forestier.

2. Definiția adnotată a noțiunii de legalitate

Licențele se acordă pentru produsele care conțin lemn de proveniență din Ghana în vederea vânzării în Ghana sau în vederea exportării din Ghana:

(a) în cazurile în care proveniența și dreptul de proprietate se stabilesc în baza permisului de tăiere:

(i) lemnul provenea din surse indicate [1], iar persona, grupul și proprietarii în cauză și-au dat acordul pentru exploatarea forestieră a resursei [2];

(ii) în momentul tăierii, exploatatorul forestier deținea, în urma unui proces concurențial reglementat, un contract valabil pentru utilizarea lemnului (CUL), eliberat de Ministerul fondului funciar, pădurilor și minelor și ratificat de Parlament [3];

(iii) în momentul tăierii, exploatatorul forestier deținea un permis de recuperare a lemnului (PRL) valabil, eliberat de Comisia pentru Silvicultură [4]; sau

(iv) exploatatorul forestier a respectat procedurile și nomele de exploatare forestieră prevăzute de statut [5];

(v) în momentul tăierii, exploatatorului forestier i s-a acordat o echivalare [6] a drepturilor asupra lemnului;

(b) în cazurile în care proveniența și proprietatea sunt stabilite în baza certificatului de achiziție-CA:

(i) CA a fost eliberat în temeiul unui ordin judecătoresc de confiscare a lemnului [7];

(ii) lemnul a fost abandonat și vândut de Comisia pentru silvicultură în conformitate cu procedurile statutare [8];

(c) lemnul a fost transportat de fiecare dată în conformitate cu normele prevăzute de statut [9];

(d) lemnul a fost prelucrat în conformitate cu normele prevăzute de statut [10]; și

(e) toți vânzătorii/exportatorii dețin licențe sau autorizații valabile pentru comercializarea lemnului [11];

(f) la momentul vânzării sau exportului nicio taxă, chirie și niciun impozit, prevăzute prin lege, nu erau datorate statului [12]; și

(g) la momentul vânzării sau exportului, exploatatorul forestier a respectat pe deplin obligațiile asumate în temeiul acordurilor de responsabilitate socială [13].

3. Matricea de legalitate

Pentru a se stabili dacă lemnul care provine din Ghana este conform cu norma stabilită în definiția "lemnului legal", astfel cum s-a menționat anterior, se aplică principiile și criteriile prezentate în tabelul 1 de mai jos.

Tabelul 1: Principiile și criteriile pentru norma juridică

PRINCIPIUL 1 | Proveniența lemnului: lemn provenit din surse indicate, pentru care o persoană interesată, un grup sau proprietarii și-au dat acordul scris pentru terenul care face obiectul acordării drepturilor asupra lemnului. |

CRITERIUL 1.1 | În ceea ce privește contractele pentru utilizarea lemnului (CUL) din rezerve, la elaborarea planului de gestionare a fondului forestier este inclus planul strategic; stabilirea cadrului CUL; efectuarea unui inventar înainte de recoltare (în rezerve, în fondul forestier din afara rezervelor și plantații); acordul scris al persoanei interesate, al unui grup sau al proprietarilor. |

Note orientative cu privire la legislația/regulamentele relevante | LI. 1649 PARTEA1: Procedură pentru acordarea drepturilor asupra lemnului; subpartea 1 – Identificarea terenurilor care pot face obiectul acordării unor drepturi asupra lemnului; MP secțiunea A – Planificare strategică (rezerve forestiere); MP secțiunea B – Planificare operațională (rezerve forestiere); fișă de instrucțiuni B2 – metodologia planificării operaționale (delimitarea în cadrul rezervei); MP secțiunea C – Producția de lemn din rezerva forestieră; MP secțiunea F – Producția controlată a lemnului din afara rezervei 2.1 (ii) identificarea domeniilor CUL și 3.7 (C) (delimitarea în afara rezervei); F3.2 Procesul de consultare (acord scris); Manual de proceduri (MP) [14] – Producția sustenabilă de lemn în rezervă (secțiunea C); evaluarea stocului și alocarea producției (secțiunea D) & producția controlată de lemn din afara rezervei (secțiunea F). |

PRINCIPIUL 1 | Proveniența lemnului: lemn provenit din surse indicate, pentru care o persoană interesată, un grup sau proprietarii și-au dat acordul scris pentru terenul care face obiectul acordării drepturilor asupra lemnului. |

CRITERIUL 1.2 | Acordul scris al proprietarului terenului, al persoanei sau al grupului. |

Note orientative cu privire la legislația/regulamentele relevante | Legea 547: Timber Resources Management Act, secțiunea 4 subsecțiunea 2 litera (d); LI1649: Partea 1 procedura pentru acordarea drepturilor asupra lemnului, subpartea 1: inspecțiile pe teren 2 (d); subpartea II Procedura cu privire la terenuri, altele decât cele din proprietate publică și rezervele forestiere existente; MP secțiunea F (Producția controlată de lemn din afara rezervei) – F3.2 – procesul de consultare; MP secțiunea F, F5.0: Finalizare (aprobări). |

PRINCIPIUL 2 | Acordarea drepturilor asupra lemnului Exploatatorul forestier deținea în urma procesului concurențial specificat un CUL eliberat de minister și ratificat de Parlament sau exploatatorul forestier deținea un permis de recuperare eliberat de Comisia pentru silvicultură (CS). |

CRITERIUL 2.1 | Contracte privind utilizarea lemnului din păduri naturale și plantații Condiții pe care exploatatorii forestieri trebuie să le îndeplinească pentru acordarea unui contract privind utilizarea lemnului de către Comisia pentru evaluarea drepturilor asupra lemnului (CEDL). |

Note orientative cu privire la legislația relevantă/alte referințe | LI 1721: Partea II: procedura pentru licitația concurențială de acordare a drepturilor asupra lemnului Q; LI 1649: Termenii și condițiile CUL [secțiunea 14 din Legea 547: ratificare de către Parlament (secțiunea 9)]. |

PRINCIPIUL 2 | Acordarea drepturilor asupra lemnului Exploatatorul forestier deținea un CUL eliberat de minister și ratificat de Parlament în urma procesului concurențial specificat sau exploatatorul forestier deținea un permis de recuperare eliberat de Comisia pentru silvicultură (CS). |

CRITERIUL 2.2 | Permis de recuperare [15] Eliberarea unui permis de recuperare. |

Orientări cu privire la legislația/regulamentele relevante | Regulament cu privire la procedura pentru recuperarea lemnului [Legea 547 secțiunea 18 litera (g)]; recuperarea produselor din lemn LI1649 secțiunea 38. |

PRINCIPIUL 2 | Acordarea drepturilor asupra lemnului Exploatatorul forestier deținea în urma procesului concurențial specificat un CUL eliberat de minister și ratificat de Parlament sau exploatatorul forestier deținea un permis de recuperare eliberat de Comisia pentru silvicultură (CS). |

CRITERIUL 2.3 | Lemnul confiscat Eliberarea unei autorizații pentru lemnul confiscat care a fost scos la licitație în mod corespunzător. |

Orientări cu privire la legislația/regulamentele relevante | Infracțiuni – Legea 547 secțiunea 17 punctul 3; recuperarea și eliminarea produsului din lemn abandonat (LI 1649 secțiunea 37). |

PRINCIPIUL 3 | Operațiuni de recoltare a lemnului Exploatatorul forestier a respectat procedurile și normele de exploatare forestieră prevăzute de statut. |

CRITERIUL 3.1 | Evaluările stocului (inclusiv inspecțiile anterioare tăierii pentru zonele din afara rezervelor forestiere) au fost efectuate în conformitate cu manualul de exploatare forestieră. Plan de recoltare. |

Note orientative cu privire la legislația/regulamentele relevante | Manual de exploatare forestieră (secțiunea 10 din Legea 547). "Manual de exploatare forestieră" înseamnă un set de norme care au ca scop să ofere îndrumare în activitățile desfășurate de persoanele care recoltează lemnul în pădure, conform interpretării din Legea 547 (secțiunea 20). MP secțiunea D (Evaluarea stocului și secțiunea cu privire la producție). |

PRINCIPIUL 3 | Operațiuni de recoltare a lemnului Exploatatorul forestier a respectat procedurile și normele de exploatare forestieră prevăzute de statut (LI 1649). |

CRITERIUL 3.2 | Exploatarea forestieră s-a efectuat în conformitate cu cerințele privind recoltarea în zonele destinate producției de lemn. |

Note orientative cu privire la legislația/regulamentele relevante | Procedura cu privire la operațiunile asupra lemnului (și anume, plan de recoltare) – LI 1649 secțiunea 17; MP secțiunea E – Pregătirea programelor de recoltare a lemnului pentru rezerva forestieră; MP secțiunea F – Producția controlată a lemnului din afara rezervei (Fișă de instrucțiuni F4.3 – Planul anual de exploatare forestieră); Alte surse de producție a lemnului (de exemplu, plantație, recoltare subacvatică), astfel cum se precizează în condițiile contractuale, manual de exploatare forestieră secțiunea 3 (norme și specificații privind recoltarea lemnului). |

PRINCIPIUL 3 | Operațiuni de recoltare a lemnului Exploatatorul forestier a respectat procedurile și normele de exploatare forestieră prevăzute de statut. |

CRITERIUL 3.3 | Buștenii au fost măsurați și înregistrați cu precizie. |

Note orientative cu privire la legislația/regulamentele relevante | MP secțiunea C – Evidențe, raportări și proceduri de audiere C5.0. MP secțiunea F – Evidențe și procedura de raportare F5.0. |

PRINCIPIUL 3 | Operațiuni de recoltare a lemnului Exploatatorul forestier a respectat procedurile și normele de exploatare forestieră prevăzute de statut. |

CRITERIUL 3.4 | Lemnul recoltat corespunde speciilor și volumelor sau numerelor autorizate în CUL sau în permisul de recuperare. |

Orientări cu privire la legislația/regulamentele relevante | LI 1649 secțiunea 23 – măsurarea lemnului; marcarea, manual de exploatare, apendicele 5: formulare privind controlul exploatării forestiere (IML&FIB). |

PRINCIPIUL 3 | Operațiuni de recoltare a lemnului Exploatatorul forestier a respectat procedurile și standardele de exploatare forestieră prevăzute de statut. |

CRITERIUL 3.5 | Trunchiurile și buștenii sunt marcați și numerotați în conformitate cu manualul de exploatare forestieră. |

Orientări cu privire la legislația/regulamentele relevante | LI 1649 secțiunea 20; marcarea și numerotarea arborilor, buștenilor și produselor din lemn; Manual de exploatare forestieră, secțiunea 3: normă și specificații privind recoltarea lemnului (marcarea buștenilor). |

PRINCIPIUL 3 | Operațiuni de recoltare a lemnului Exploatatorul forestier a respectat procedurile și standardele de exploatare forestieră prevăzute de statut. |

CRITERIUL 3.6 | Exploatatorul forestier a aplicat și a respectat Acordul relevant privind responsabilitatea socială. |

Note orientative cu privire la legislația/regulamentele relevante | Secțiunea 14 din LI 1721; Manual de exploatare forestieră secțiunea 3 – cod de conduită (din rezervă) prin care se recunosc drepturile celorlalți utilizatori și se face dovada respectării altor norme culturale, de exemplu sărbători legale etc.; și codul de conduită – (din afara rezervei) prin care sunt recunoscute drepturile altor utilizatori și prin care se face dovada respectării operațiunilor agricole etc. Secțiunea 4.1 – Monitorizarea operațiunii de recoltare a lemnului (evaluarea responsabilității sociale); 4.2 – Sancțiuni. |

PRINCIPIUL 3 | Operațiuni de recoltare a lemnului Exploatatorul forestier a respectat procedurile și nomele de exploatare forestieră prevăzute de statut. |

CRITERIUL 3.7 | Plata despăgubirilor pentru fermierii care au fost afectați de daunele cauzate culturilor, dacă a fost cazul. |

Orientări cu privire la legislația/regulamentele relevante | Manual de exploatare forestieră, secțiunea 4.2 (sancțiuni). |

PRINCIPIUL 4 | Transport Lemnul a fost transportat de fiecare dată în conformitate cu normele prevăzute de statut. |

CRITERIUL 4.1 | Lemnul a fost transportat cu documente oficiale de însoțire în care se menționează originea și care corespund identificării fizice a lemnului. |

Orientări cu privire la legislația/regulamentele relevante | Manual de exploatare forestieră, secțiunea 3: Norme de recoltare a lemnului și controlul exploatării forestiere, apendice 5. |

PRINCIPIUL 4 | Transport Lemnul a fost transportat de fiecare dată în conformitate cu normele prevăzute de statut. |

CRITERIUL 4.2 | Lemnul a fost transportat în perioadele prevăzute de lege. |

Orientări cu privire la legislația/regulamentele relevante | Procedură privind operațiunile asupra lemnului (perioade aprobate pentru operațiunile asupra lemnului și pentru transportul produselor forestiere): LI1649 secțiunea 18. |

PRINCIPIUL 5 | Prelucrare |

CRITERIUL 5.1 | Unitățile de prelucrare a lemnului dețin autorizații valabile, sunt înregistrate la CS și au respectat toate prevederile legale. |

Orientări cu privire la legislația/regulamentele relevante | Legea 571 secțiunea 2. |

PRINCIPIUL 5 | Prelucrare |

CRITERIUL 5.2 | Practicile în domeniul industrial sunt conforme cu prevederile legale. |

Orientări cu privire la legislația/regulamentele relevante | Medicina muncii, securitate și mediu: Legea 651 Labour Act secțiunea 118-124; LI 1833: Sănătate și încadrare în muncă (secțiunea 18-20) și Office and Factories Act. |

PRINCIPIUL 6 | Comerț Toți vânzătorii/exportatorii dețin licențe sau autorizații valabile pentru comercializarea lemnului. |

CRITERIUL 6.1 | Exportatorii au obținut o autorizație de la CS. |

VERIFICARE | Autorizație de export valabilă. |

Orientări cu privire la legislația/regulamentele relevante | Legea 571 secțiunea 2 (i) verificarea și înregistrarea contractelor de comercializare a produselor din lemn și a acelor produse forestiere și cinegetice, astfel cum sunt stabilite de CS. |

PRINCIPIUL 6 | Comerț Toți vânzătorii/exportatorii dețin licențe sau autorizații valabile pentru comercializarea lemnului. |

CRITERIUL 6.2 | Vânzătorii interni sunt înregistrați la CS. |

Orientări cu privire la legislația/regulamentele relevante | Legea 571 secțiunea 2 (ii) instituirea de proceduri de trasabilitate a lemnului, a produselor din lemn și a produselor cinegetice. Rapoartele de audit ale DCL cu privire la livrarea produselor din lemn pe piața internă. |

PRINCIPIUL 7 | Obligații fiscale La momentul vânzării sau exportului, nici exploatatorul forestier și nici vânzătorul nu aveau datorii la plata taxelor, chiriilor sau impozitelor prevăzute de statut. |

CRITERIUL 7.1 | Exploatatorul forestier nu avea datorii pentru neplata taxelor de tăiere sau a altor taxe impuse exploatatorilor forestieri în Ghana. |

Note orientative cu privire la legislația/regulamentele relevante | Procedura privind operațiunile asupra lemnului (plata taxei de tăiere) LI 1649 secțiunea 25. Rapoartele de audit ale DCL cu privire la reconcilierea fluxurilor financiare. |

PRINCIPIUL 7 | Obligații fiscale La momentul vânzării sau exportului, nici exploatatorul forestier și nici vânzătorul nu aveau datorii la plata taxelor, chiriilor sau impozitelor prevăzute de statut. |

CRITERIUL 7.2 | Exploatantul forestier nu avea datorii legate de chiriile asupra terenurilor. |

Orientări cu privire la legislația/regulamentele relevante | Taxe pentru tăierea lemnului și chiria pentru zona care face obiectul contractului – LI1649 PARTEA V secțiunea 27. |

PRINCIPIUL 7 | Obligații fiscale La momentul vânzării sau exportului, nici exploatatorul forestier și nici vânzătorul nu aveau datorii la plata taxelor, chiriilor sau impozitelor prevăzute de statut. |

CRITERIUL 7.3 | Exportatorul nu avea datorii legate de taxele la export. |

Orientări cu privire la legislația/regulamentele relevante | Taxe la export: arbori și lemn Legea 493, modificată, secțiunea 4. |

PRINCIPIUL 7 | Obligații fiscale La momentul vânzării sau exportului, nici exploatatorul forestier și nici vânzătorul nu aveau datorii la plata taxelor, chiriilor sau impozitelor prevăzute de statut. |

CRITERIUL 7.4 | Nici exploatatorul forestier și nici importatorul nu aveau datorii legate de plata impozitului pe profit. |

Orientări cu privire la legislația/regulamentele relevante | Impunerea impozitului pe venit (venit realizat de o întreprindere): Legea 592 secțiunea 7. |

4. Legi și regulamente în vigoare în Ghana

Definiția "lemnului obținut în mod legal" reprezintă un subset de legi prevăzute de cadrul juridic privind recoltarea, prelucrarea și exportul lemnului în Ghana. Prin consultări multilaterale, s-a convenit că verificarea respectării acestor legi este o condiție pentru eliberarea unei licențe FLEGT. Legile și regulamentele în vigoare în Ghana, din care s-a desprins această definiție, includ:

DISPOZIȚII CONSTITUȚIONALE, 1992

1. Articolul 258 instituie o comisie funciară și prevede funcțiile acestei comisii.

2. Articolul 267 alineatul (1) încredințează terenurile comunităților tribale – "stool lands" – căpeteniilor corespunzătoare, în contul supușilor acestora, în conformitate cu dreptul cutumiar și uzanțele.

3. Articolul 266 impune restricții cu privire la drepturile și beneficiile funciare care ar putea fi acordate unei persoane care nu este cetățean la Republicii Ghana.

4. Articolul 267 alineatul (2) instituie Office of Administrator of Stool Lands (Biroul administratorului terenurilor comunităților tribale) și prevede funcțiile acestuia.

5. Articolul 267 alineatul (6) prevede formula de plată a veniturilor aferente terenurilor comunităților tribale.

6. Articolul 268 prevede cerința privind ratificarea de către Parlament a acordurilor în legătură cu acordarea unui drept sau a unei concesiuni pentru exploatarea oricărei resurse naturale.

7. Articolul 269 prevede instituirea unor comisii pentru resursele naturale (Comisia pentru silvicultură) care "să răspundă de reglementarea și gestionarea utilizării resurselor naturale în cauză și de coordonarea politicilor aferente".

8. Articolul 295 prevede definiția pentru "stool lands".

LEGISLAȚIE PRIMARĂ

9. Forest Protection Decree, 1974 (N.R.C.D. 234) – Prin acest act legislativ s-au definit infracțiunile silvice și s-au prevăzut sancțiuni și/sau amenzi pentru astfel de infracțiuni.

10. Forest Protection (Amendment) Law, 1986 (P.N.D.C.L. 142) – Prin această lege s-au majorat sancțiunile/amenzile pentru infracțiunile silvice.

11. FORESTS Ordinance (Cap 157) – Acest act legislativ prevedea linii directoare pentru constituirea rezervelor forestiere și pentru protejarea pădurilor, precum și alte aspecte conexe.

12. Trees and Timber Decree 1974 (N.R.C.D. 273) – Această lege prevedea linii directoare pentru participarea la exploatarea forestieră/industria lemnului și a prevăzut plata unor taxe și impozite, precum și sancțiuni pentru nerespectarea liniilor directoare pentru participare și pentru exportul de lemn neprelucrat.

13. Trees and Timber (Amendment) Act 1994 (Legea 493) – Acest act legislativ a majorat taxele, impozitele și amenzile și a introdus taxe de export pentru cheresteaua și buștenii uscați la aer.

14. Timber Resources Management Act 1997 (Legea 547) – Acest act a abrogat Concessions Act, 1962 (Legea 124) și a prevăzut acordarea de drepturi asupra lemnului într-un mod care garantează gestionarea și utilizarea durabilă a resurselor de lemn.

15. Forestry Commission Act, 1999 (Legea 571) – Această lege a abrogat Legea 453 și a reinstituit Comisia pentru silvicultură ca un organism semiautonom cu personalitate juridică și, de asemenea, a plasat sub autoritatea comisiei agențiile din sectorul forestier care îndeplineau funcții de protejare, dezvoltare, gestionare și reglementare a resurselor forestiere și cinegetice.

16. Forest Plantation Development Fund Act, 2000 (Legea 583) – Acest act legislativ consolidează Forest Improvement Fund și prevede instituirea unui fond care să acorde asistență financiară și de gestionare pentru aceste fonduri în vederea creării unor plantații forestiere comerciale private în țară.

17. The Forest Protection (Amendment) Act 2002 (Legea 624) – Acest act legislativ a abrogat Forest Protection (Amendment) Law, 1986 (PNDCL. 142), a majorat amenzile pentru infracțiunile silvice și a introdus răspunderea comună în ceea ce privește comiterea și urmărirea penală în cazul infracțiunilor silvice.

18. The Forest Plantation Development Fund (Amendment) Act 2002 (Legea 623) – Acest act legislativ a modificat LEGEA 583 pentru a permite cultivatorilor de plantații, atât din sectorul public, cât și din cel privat, să participe la dezvoltarea plantațiilor forestiere.

19. Timber Resources Management (Amendment) Act 2002 (Legea 617) – Acest act legislativ a modificat LEGEA 547 pentru a exclude din sfera de aplicare terenurile cu plantații forestiere private, pentru a stabili durata maximă și suprafața maximă pentru drepturile asupra lemnului și pentru a prevedea stimulente și beneficii pentru investitorii din sectorul forestier și cinegetic.

20. Factories, Offices and Shops Act, 1970 (Legea 238) – Acest act legislativ prevede înregistrarea fabricilor, bunăstarea și securitatea salariaților din fabrici și din alte locuri de muncă.

21. Social Security Law, 1991 (PNDCL. 247 – Această lege instituie un fond fiduciar pentru a asigura protecția socială a populației active.

22. Internal Revenue Act, 2000 (Legea 592) – Prevede impozitarea persoanelor fizice și a altor entități, precum și aspectele conexe.

23. Value Added Tax Act, 1998 (Legea 546) – Prevede impunerea taxei pe valoarea adăugată pentru anumite tranzacții și activități.

24. Economic Plants Protection Decree, 1979 (AFRCD. 47) – Interzice acordarea de drepturi de tăiere a lemnului în fermele de arbori de cacao.

LEGISLAȚIE SUBSIDIARĂ

25. LI. 1649 timber Resources Management Regulations, 1988 – Acest regulament prevede linii directoare privind alocarea și gestionarea resurselor de lemn.

26. LI 1721 – timber Resources Management (Amendment) Regulations, 2003. Acest regulament a stabilit baza pentru licitațiile competitive în alocarea resurselor de lemn.

5. Politica forestieră și intenții de reformă legislativă

Ghana recunoaște faptul că dispozițiile legislației existente care constituie baza pentru cadrul definiției noțiunii de legalitate trebuie să facă obiectul unor reforme semnificative, astfel încât să poată remedia inadvertențele existente și să răspundă noilor probleme apărute în sector, probleme care afectează principiile bunei guvernanțe. Prin urmare, Ghana dorește să comunice intenția de a efectua reforme legislative și de politică în spiritul bunei guvernanțe forestiere. Se estimează că aceste reforme legislative ar putea fi finalizate în următorii cinci ani.

Printre domeniile în care este nevoie de reformă legislativă și de politică se numără:

- inițierea procesului de modificare a dispozițiilor privind economisirea și a dispozițiilor tranzitorii ale Legii 547 referitor la conversia contractelor de închiriere/de concesionare existente în contracte de utilizare a lemnului și chestiunea conexă a plății taxelor aferente drepturilor asupra lemnului;

- dezvoltarea plantației și recoltare;

- prelucrarea lemnului și stabilirea de norme pentru industria lemnului;

- importul de materie primă (lemn);

- dezvoltarea pieței interne:

(a) (întreprinderi mici și întreprinderi mijlocii);

(b) alocarea resurselor;

(c) standardizarea componentelor din lemn în industria clădirilor și construcțiilor;

(d) introducerea politicilor în domeniul achizițiilor publice;

- dispoziții instituționale și procesele controlului forestier:

(a) entitatea pentru certificarea lemnului;

(b) consiliul de conducere;

(c) monitorizare independentă;

(d) coduri de bare;

- alocarea resurselor de lemn submers (Lacul Volta);

- cerințe privind sănătatea și siguranța lucrătorilor din sectorul exploatării forestiere;

- o declarație clară a obiectivelor de gestionare a resurselor – interesul public în menținerea biodiversității, modul de trai în zonele rurale, industrializarea durabilă și dezvoltarea culturală; identificarea și corectarea inconsecvențelor din legislația forestieră existentă cu privire la definiția lemnului legal (de exemplu, eliberarea permiselor de recuperare a lemnului pentru terenurile care fac obiectul contractelor pentru utilizarea lemnului);

- declararea dreptului de posesiune asupra pădurilor la nivel local și a drepturilor diferitelor părți interesate, în special fermieri, asupra diferitelor tipuri de păduri și clarificarea sferei de competență a instituțiilor locale (inclusiv uzanțe) și, respectiv, a instituțiilor naționale în gestionarea forestieră pentru:

(a) conservarea pădurilor;

(b) dezvoltarea și exploatarea pădurilor (atât a lemnului, cât și a produselor accesorii);

- regulamente în domeniul investițiilor:

(a) stimulente, reglementări, dispoziții fiscale și repartizarea beneficiilor privind produsele accesorii ale pădurii (inclusiv turism și servicii ecologice);

(b) stimulente, reglementări, dispoziții fiscale și modalități de repartizare a beneficiilor privind investițiile în activitatea extractivă;

(c) stimulente, reglementări, dispoziții fiscale și modalități de repartizare a beneficiilor privind reîmpădurirea;

(d) stimulente, reglementări, dispoziții fiscale și modalități de repartizare a beneficiilor privind plantațiile; și

(e) stimulente, reglementări, dispoziții fiscale și modalități de repartizare a beneficiilor privind prelucrarea.

6. Aplicare

Pentru a trece de la normele juridice existente la cele viitoare, Ghana preconizează un proces de reformă în două etape pentru a rezolva problema legilor caduce, disparate și inconsecvente și, de asemenea, pentru a introduce legi noi care să transpună politicile în evoluție:

- se vor efectua modificări în domeniile în care nu este necesar un proces amplu de reformă legislativă prin intermediul legislației subsidiare, în decurs de un an de la convenirea asupra unui acord de parteneriat voluntar;

- modificările care presupun consultări detaliate, participarea experților și analize politice importante pe teme precum buna guvernanță, participarea părților interesate, repartizarea beneficiilor vor necesita aproximativ 3-5 ani.

[1] Legea 547 secțiunea 4, LI 1649 regulamentele 1 și 2.

[2] LI 1649 regulamentele 2-8.

[3] Legea 547 secțiunea 1, 7, 8, 9 și LI 1721 regulamentele 9-13.

[4] LI 1649 S 38.

[5] Legea 547 secțiunea 18 litera (d) și LI 1649 regulamentele 16-20.

[6] Legea 547 secțiunea 15 alineatul (1) literele (c), (d), (e).

[7] Legea 547 secțiunea 17 alineatul (3) și secțiunea 37, LI 1649.

[8] Secțiunea 37 din LI 1649.

[9] LI 1649 regulamentul 18.

[10] Factory Offices and Shops Act (Legea 328) și Labour Act (Legea 651).

[11] Legea 571 secțiunea 2 punctele (i) și (ii).

[12] Legea 547 secțiunea 8 literele (e) și (f) și LI 1649 secțiunile 21, 27.

[13] Secțiunea 14 LI 1721.

[14] Statutul juridic al manualului de proceduri: manualul de proceduri este rezultatul cerințelor secțiunii 18 din Timber Resource Management Act 547 care însoțește Timber Resource Management Regulation LI 1649, secțiunea 14, abrogat prin Timber Resource Management (Amendment) Regulation LI 1721, secțiunea 14, care prevede termenii și condițiile CUML.

[15] Comisia pentru silvicultură eliberează o autorizație care face obiectul termenilor și condițiilor prevăzute în prezentul acord în vederea recuperării arborilor de pe o suprafață de teren supusă unor transformări, cum ar fi construcția de drumuri, extinderea unor așezări umane sau cultivarea terenurilor agricole.

--------------------------------------------------

ANEXA III

REGLEMENTĂRI PRIVIND PUNEREA ÎN LIBERĂ CIRCULAȚIE ÎN COMUNITATE A PRODUSELOR DIN LEMN EXPORTATE DE CĂTRE O ȚARĂ PARTENERĂ ȘI CARE SUNT PREVĂZUTE DE O LICENȚĂ FLEGT

Articolul 1

(1) Licența FLEGT, denumită în continuare "licență", se depune la autoritatea competentă din statul membru în care marfa prevăzută în licență este autorizată să fie pusă în liberă circulație.

(2) În conformitate cu procedurile naționale aplicabile, autoritatea competentă menționată la alineatul (1) va informa autoritățile vamale cu privire la acceptarea licenței.

(3) Licența este considerată nulă dacă data depunerii acesteia este ulterioară datei la care expiră, menționată pe licență.

(4) Licența depusă înainte de sosirea mărfii pentru care s-a eliberat licența poate fi acceptată în cazul în care licența întrunește toate condițiile prevăzute la anexa IV din acest acord și nu este necesară o altă verificare, în conformitate cu articolul 3 alineatul (1).

(5) În cazul în care sunt necesare informații suplimentare privind licența sau marfa, în conformitate cu articolele 3 și 4, licența este acceptată numai după prezentarea informațiilor referitoare la valabilitatea licenței.

(6) Costurile efectuate pe durata verificării sunt suportate de importator, cu excepția cazului în care se prevede altfel în legislația statului membru în cauză.

Articolul 2

(1) Nu sunt acceptate ștersăturile sau modificările aduse licenței, în afara cazului în care aceste ștersături sau modificări au fost validate de către autoritatea emitentă.

(2) Prelungirea valabilității licenței nu este acceptată decât în cazul în care prelungirea valabilității a fost validată de către autoritatea emitentă.

(3) Nu se acceptă un duplicat al licenței sau o licență de înlocuire decât în cazul în care acestea au fost emise și validate de către autoritatea emitentă.

(4) În cazul în care s-a stabilit, dacă este cazul după furnizarea informațiilor suplimentare, conform articolului 3, sau al unei investigări suplimentare, conform articolului 4, că licența nu corespunde mărfii, licența nu este acceptată.

Articolul 3

(1) În cazul în care există îndoieli cu privire la o licență, un duplicat sau o licență de înlocuire, autoritățile competente pot solicita informații suplimentare din partea autorității emitente a țării partenere.

(2) Împreună cu cererea pot fi transmise o copie a licenței, a duplicatului sau a licenței de înlocuire.

Articolul 4

(1) Dacă se consideră că este necesară o verificare suplimentară a mărfii înainte ca autoritățile competente să decidă dacă licența poate fi acceptată, se pot întreprinde controale în urma cărora să se stabilească dacă marfa respectivă corespunde informațiilor menționate în licență, precum și evidențelor referitoare la licența în cauză, deținute de autoritatea emitentă.

(2) În cazul în care volumul sau greutatea produselor din lemn care constituie marfa prezentată pentru punere în liberă circulație nu se abat cu mai mult de 10 % de la volumul sau greutatea declarate în licența aferentă, se consideră că licența este conformă, în ceea ce privește volumul sau greutatea, cu informațiile declarate în licență.

Articolul 5

(1) În caseta 44 din documentul administrativ unic în care se consemnează declarația vamală de punere în liberă circulație se înscrie numărul licenței pentru produsele din lemn care fac obiectul declarației.

În cazul în care declarația vamală este consemnată printr-un sistem de prelucrare a datelor, numărul de referință se înscrie în caseta corespunzătoare.

(2) Produsele din lemn sunt eliberate din vamă pentru punere în liberă circulație numai după încheierea procedurii descrise la articolul 1 alineatul (2).

--------------------------------------------------

ANEXA IV

REGLEMENTĂRI PRIVIND EMITEREA LICENȚELOR FLEGT ȘI SPECIFICAȚIILE AFERENTE

Cerințe referitoare la licențele FLEGT

Articolul 1

(1) Licența FLEGT poate fi emisă pe suport de hârtie sau electronic.

(2) Atât licența pe suport de hârtie, cât și electronică furnizează informațiile menționate în apendicele 1, în conformitate cu notele orientative prevăzute în apendicele 2.

Articolul 2

(1) Licența FLEGT intră în vigoare la data la care a fost emisă.

(2) Perioada de valabilitate a licenței FLEGT nu poate depăși trei luni. Data expirării se menționează în licență.

(3) După ce a expirat, licența este considerată nulă. Autoritatea emitentă poate decide prelungirea perioadei de valabilitate cu o lună. În acest scop, autoritatea emitentă modifică și confirmă noua dată de încetare a valabilității.

(4) Licența FLEGT își încetează valabilitatea și se returnează autorității emitente în cazul distrugerii produselor din lemn pentru care a fost emisă licența.

Cerințe referitoare la licențele FLEGT emise pe suport de hârtie

Articolul 3

Licențele pe suport de hârtie trebuie să fie conforme cu formatul prezentat în apendicele 1.

Articolul 4

(1) Dimensiunea hârtiei trebuie să fie tip A4 standard. Hârtia trebuie să aibă filigran cu logoul Comisiei pentru silvicultură, acesta din urmă fiind imprimat pe hârtie și ștanțat pe ștampilă.

(2) Culoarea hârtiei utilizate pentru licența-tip este următoarea:

(a) albă pentru formularul nr. 1, marcat "Original";

(b) galbenă pentru formularul nr. 2, marcat "Copie pentru autoritățile vamale din UE";

(c) verde pentru formularul nr. 3, marcat "Copie pentru Divizia pentru dezvoltarea industriei lemnului";

(d) roz pentru formularul nr. 4, marcat "Copie pentru autoritățile vamale din Ghana – CEPS";

(e) bleu pentru formularul nr. 5, marcat "Copie pentru autoritatea competentă a Comunității Europene".

Articolul 5

(1) Licențele se completează la mașină de scris ori pe computer. Dacă este necesar, licențele pot fi completate în formă manuscrisă.

(2 Ștampilele autorității emitente se aplică cu ajutorul unei ștampile metalice, preferabil din oțel. Cu toate acestea, ștampila autorității emitente poate fi înlocuită cu un timbru sec, în combinație cu litere și cifre perforate. Pentru înregistrarea cantităților alocate, autoritatea emitentă utilizează orice metode care fac imposibil falsul, astfel încât să fie imposibil să se introducă cifre sau numere de înregistrare.

(3) Formularul nu trebuie să aibă ștersături sau modificări, în afara cazului în care ștersăturile sau modificările au fost autentificate prin ștampila și semnătura autorității emitente.

(4) Licențele se tipăresc și se completează în limba engleză.

Articolul 6

(1) Licența se întocmește în cinci copii și se eliberează solicitantului.

(2) Prima copie, marcată "Original", se transmite solicitantului, după ce a fost completată, semnată și ștampilată de către autoritatea emitentă, astfel încât acesta să o prezinte autorității competente din statul membru al UE în care marfa care face obiectul licenței este declarată pentru punere în liberă circulație.

(3) A doua copie, marcată "Copie pentru vamă", se transmite solicitantului, după ce a fost completată, semnată și ștampilată de către autoritatea emitentă, astfel încât acesta să o prezinte autorității vamale din statul membru al UE în care marfa care face obiectul licenței este declarată pentru punere în liberă circulație.

(4) A treia copie, marcată "Copie pentru Divizia pentru dezvoltarea industriei lemnului", se păstrează în registrele de evidență, după ce a fost completată, semnată și ștampilată de către autoritatea emitentă, în vederea verificării ulterioare a licențelor emise.

(5) A patra copie, marcată "Copie pentru autoritățile vamale din Ghana – CEPS", se transmite solicitantului, după ce a fost completată, semnată și ștampilată de către autoritatea emitentă, astfel încât acesta să o prezinte autorităților vamale din Ghana, în care marfa care face obiectul licenței este declarată pentru punere în liberă circulație.

(6) Copia nr. 5, marcată "Copie pentru autoritatea competentă a Comunității Europene", se eliberează solicitantului, după ce a fost completată, semnată și ștampilată de către autoritatea emitentă, astfel încât acesta să o prezinte autorității competente din statul membru în care marfa care face obiectul licenței este declarată pentru punere în liberă circulație (această copie este necesară atunci când autoritatea competentă a statului membru nu este aceeași cu autoritatea vamală).

Pierderea, furtul sau distrugerea licenței FLEGT

Articolul 7

(1) În eventualitatea pierderii, furtului sau distrugerii exemplarului original al licenței sau a copiei pentru vamă, importatorul sau reprezentantul autorizat al acestuia poate solicita autorității emitente înlocuirea acestora, pe baza documentelor de care dispune.

(2) În eventualitatea pierderii, furtului sau distrugerii atât a originalului, cât și a copiei pentru vamă, importatorul sau reprezentantul autorizat al acestuia poate solicita autorității emitente înlocuirea ambelor documente.

(3) Autoritatea emitentă emite licența (licențele) duplicat în termen de o lună de la data primirii solicitării de la importator.

(4) Licențele duplicat conțin informațiile și mențiunile prevăzute în licența pe care o înlocuiesc, inclusiv numărul licenței.

Pe duplicatul licenței se va înscrie mențiunea "Licență duplicat".

(5) În cazul pierderii, furtului, distrugerii sau expirării licenței duplicat, nu se va emite altă licență duplicat.

(6) În eventualitatea în care se recuperează licența pierdută sau furată, nu se va utiliza documentul recuperat, care trebuie restituit autorității emitente.

Abordarea situațiilor în care există îndoieli cu privire la valabilitatea licențelor

Articolul 8

(1) În cazul în care există îndoieli cu privire la valabilitatea licenței sau a licenței duplicat, autoritățile competente trebuie să solicite informații suplimentare din partea autorității emitente.

(2) Dacă se consideră necesar, autoritatea emitentă poate solicita autorităților competente să trimită o copie a licenței respective sau a licenței duplicat.

(3) În cazul în care autoritatea emitentă consideră necesar, aceasta va retrage licența și va emite o copie corectată a acesteia, care va include mențiunea "Duplicat", autentificată cu ștampilă, după care o va trimite autorității competente.

(4) Dacă se confirmă valabilitatea licenței, autoritatea emitentă notifică imediat autoritatea competentă, de preferință pe cale electronică.

Copiile returnate trebuie să fie validate/autentificate prin ștampila care să poarte mențiunea "Validat".

(5) În eventualitatea în care licența în cauză nu este valabilă, autoritatea emitentă notifică imediat autoritatea competentă, de preferință pe cale electronică.

Specificații tehnice privind licența FLEGT computerizată

Articolul 9

(1) Licența FLEGT poate fi emisă și prelucrată pe computer.

(2) În statele membre ale UE care nu sunt conectate la un sistem informatizat, se va utiliza licența pe suport de hârtie.

--------------------------------------------------

APENDICE

1. Licența-tip

2. Note orientative

--------------------------------------------------

Apendicele 1

Formatul licenței FLEGT

Emblema Ghanei

ORIGINAL

1

1

1 Autoritatea emitentă

Denumire

Adresă

2 Importator

3 Numărul licenței FLEGT

4 Data expirării

5 Țara de export

7 Mijloc de transport

6 Codul ISO

8 Beneficiarul licenței (denumirea și adresa)

9 Denumirea comercială a produselor din lemn

10 Codul conform SA

11 Denumirile uzuale sau științifice

12 Țările de recoltare

13 Coduri ISO

14 Volum (m3)

15 Greutate netă (kg)

16 Număr de unități

17 Însemne distinctive

18 Semnătura și ștampila autorității emitente

Locul și data

+++++ TIFF +++++

Emblema Ghanei

COPIE PENTRU VAMĂ

2

2

1 Autoritatea emitentă

Denumire

Adresă

2 Importator

3 Numărul licenței FLEGT

4 Data expirării

5 Țara de export

7 Mijloc de transport

6 Codul ISO

8 Beneficiarul licenței (denumirea și adresa)

9 Denumirea comercială a produselor din lemn

10 Codul conform SA

11 Denumirile uzuale sau științifice

12 Țările de recoltare

13 Coduri ISO

14 Volum (m3)

15 Greutate netă (kg)

16 Număr de unități

17 Însemne distinctive

18 Semnătura și ștampila autorității emitente

Locul și data

+++++ TIFF +++++

--------------------------------------------------

Apendicele 2

Note orientative

Generalități:

- A se completa cu majuscule.

- Atunci când sunt menționate, codurile ISO fac trimitere la codul din două litere al țării respective, conform normei internaționale.

Caseta 1 | Autoritatea emitentă | Se menționează numele și adresa autorității emitente. |

Caseta 2 | Importator | Denumirea și adresa importatorului. |

Caseta 3 | Numărul licenței FLEGT | Se menționează numărul licenței. |

Caseta 4 | Data expirării | Perioada de valabilitate a licenței. |

Caseta 5 | Țara exportatoare | Se referă la țara parteneră de unde au fost exportate către UE produsele din lemn. |

Caseta 6 | Codul ISO | Se menționează codul din două litere al țării partenere la care se face referire în caseta 5. |

Caseta 7 | Mijlocul de transport | Se menționează mijlocul de transport la locul exportului. |

Caseta 8 | Beneficiarul licenței | Se menționează denumirea și adresa exportatorului. |

Caseta 9 | Denumirea comercială | Se menționează denumirea comercială a produsului (produselor) din lemn. |

Caseta 10 | Codul SA și denumirea mărfii | Codul din 6 cifre stabilit în conformitate cu descrierea armonizată a mărfii și cu sistemul de codificare. |

Caseta 11 | Denumiri comune sau științifice | Se menționează denumirile comune sau științifice ale esențelor de lemn din care s-a obținut produsul. Se menționează pe rândul următor dacă produsul este un compozit din mai multe esențe de lemn. Se poate omite în cazul unui produs compozit sau al unei componente care include esențe multiple de lemn, cu identitate pierdută (de exemplu, plăci aglomerate). |

Caseta 12 | Țările de recoltare | Se menționează țările de unde au fost recoltate esențele de lemn menționate în caseta 10. Dacă un produs compozit include toate sursele de lemn utilizat. Se poate omite în cazul unui produs compozit sau al unei componente care include esențe multiple de lemn, cu identitate pierdută (de exemplu, plăci aglomerate). |

Caseta 13 | Codurile ISO | Se menționează codul ISO al țărilor menționate în caseta 12. Se poate omite în cazul unui produs compozit sau al unei componente care include esențe multiple de lemn, cu identitate pierdută (de exemplu, plăci aglomerate). |

Caseta 14 | Volum (m3) | Se menționează volumul total în m3. Se poate omite, în afara cazului în care informațiile prevăzute în caseta 15 au fost omise. |

Caseta 15 | Greutatea netă | Se menționează greutatea totală în kg. Aceasta este definită ca masa netă a produselor din lemn neambalate în containere sau alte ambalaje, altele decât suporții, spațiatoarele și peleții etc. Se pot omite, în afara cazului în care informațiile prevăzute în caseta 15 au fost omise. |

Caseta 16 | Număr de unități | Se menționează numărul de unități, dacă în acest fel se cuantifică cel mai bine un produs manufacturat. Se poate omite. |

Caseta 17 | Semne distinctive | Se menționează orice semne distinctive, dacă este cazul, de exemplu numărul lotului, numărul conosamentului. Se poate omite. |

Caseta 18 | Semnătura și ștampila autorității emitente | Caseta se semnează de către funcționarul autorizat și se ștampilează cu ștampila oficială a autorității emitente. Se menționează, de asemenea, locul și data. |

--------------------------------------------------

ANEXA V

SISTEMUL DE ASIGURARE A LEGALITĂȚII (SAL)

1. Introducere

În temeiul acordului, Ghana va pune în aplicare un sistem de asigurare a legalității (SAL) care se va întemeia pe aderarea la definiția privind legalitatea (anexa II din acord). Definiția noțiunii de legalitate evidențiază condițiile în care un produs din lemn originar din Ghana și/sau prelucrat în Ghana poate face obiectul unei licențe pentru a fi vândut în Ghana sau exportat din Ghana. În sensul acordului, licențele se referă la toate produsele exportate în UE. Produsele incluse sunt descrise în anexa I la acord. Un sistem de trasabilitate a lemnului (STL) va permite stabilirea unui sistem de custodie în lanț, precum și monitorizarea și raportarea conformării cu definiția noțiunii de legalitate. Sistemul de trasabilitate a lemnului este descris în apendicele 1-10. În vederea evaluării conformității cu norma juridică, în cadrul procedurilor de verificare este inclus un tabel care prevede definiția noțiunii de legalitate în legătură cu punerea în practică a principiilor și criteriilor.

În cadrul SAL urmează să se stabilească o entitate cu rol de verificare. Această entitate este denumită Departamentul pentru certificarea lemnului (DCL – Timber Validation Department). DCL va îndeplini atribuții de verificare. Acestea vor include reconcilierea datelor generate de-a lungul lanțului de prelucrare a produselor din lemn destinate atât exportului, cât și pieței interne. De asemenea, DCL va evalua conformitatea loturilor de produse din lemn cu norma juridică. Scopul verificării și al monitorizării conformității este de a permite DCL să verifice dacă au fost respectate procedurile prevăzute de norma juridică. Pentru îndeplinirea atribuției de verificare, DCL va lucra cu datele obținute din cererile și aprobările primite de la divizia de reglementare competentă/unitatea din cadrul Comisiei pentru silvicultură (CS). DCL va îndeplini, în mare măsură, atribuția de control și validare a proceselor în punctele critice de control (recoltare, transport, prelucrare și export). Ulterior, DCL va verifica și valida procedurile și rezultatele la nivelul diviziilor. DCL este descris în document. Schema de mai jos este o prezentare a relației dintre factorii care fac parte din SAL.

+++++ TIFF +++++

În cadrul noului sistem, Divizia pentru servicii în silvicultură va reglementa și gestiona în continuare controalele pe traseul lanțului de aprovizionare de la locul de stocare și recoltare la punctul unde începe transportul de bușteni. Divizia pentru dezvoltarea industriei lemnului (DDIL) din Comisia pentru silvicultură este autoritatea emitentă desemnată în cadrul SAL. DDIL va emite licențele FLEGT împreună cu permisele de export după reconcilierea solicitărilor de permise de export prezentate de exportatori cu datele deținute de DCL. Licențele FLEGT vor fi emise pentru piața UE, iar permisele de export, pentru piețele din afara UE. Cu toate acestea, ambele autorizații vor fi eliberate prin SAL și, prin urmare, prin definiție vor constitui lemn obținut în mod legal.

Procedurile detaliate și sistemele de management vor fi dezvoltate în etapa de proiectare și pilotare a SAL. Noul SAL se va întemeia pe structurile și sistemele existente, urmărind să găsească soluții pentru punctele slabe identificate în sistemul de licențe pe suport de hârtie. Acest document descrie obiectivele și principiile pe care se va baza dezvoltarea noilor structuri și sisteme [1].

Monitorizarea și raportarea independentă în cadrul SAL

SAL va fi deschis în totalitate monitorizării externe de către o entitate independentă de monitorizare (EIM). Intervenția EIM are rolul de a identifica punctele slabe și de a recomanda reforme sistemice în SAL (mandatul EIM este atașat anexei VI la acord).

2. Sistemul de trasabilitate a lemnului

În temeiul acordului, se va asigura trasabilitatea produselor din lemn de la locul de export până la locul de recoltare, în pădure. În cazul produselor obținute din lemn recoltat într-o altă țară, sistemul va avea capacitatea de a menține trasabilitatea de la punctul de intrare la locul de prelucrare, după care va urma aceleași protocoale ca și în cazul lemnului recoltat în Ghana.

Monitorizarea fluxurilor de lemn necesită identificarea punctelor critice de control în diferite locații în cadrul lanțului de aprovizionare, precum și monitorizarea etapelor și proceselor care afectează starea bunului respectiv pe tot parcursul lanțului. Primul punct de control îl reprezintă colectarea datelor referitoare la stoc în etapa preliminară recoltării. În esență, acest lucru presupune cartografierea arborilor pe picior, pe baza tehnologiei GPS, precum și colectarea datelor metrice specifice, cum ar fi speciile de arbori, măsurarea cu metoda laser a arborilor pe picior selectați pentru recoltare, astfel încât să se stabilească exact volumele de arbori pe picior. Informațiile obținute în cadrul inventarului forestier ar trebui să fie disponibile online, pentru a fi utilizate atunci când se eliberează permise pentru tăieri anuale de lemn recoltabil. Aceste informații sunt prevăzute în primul punct de control din cadrul sistemului de custodie în lanț, punct din care vor fi monitorizate fluxurile de lemn.

Următorul punct de control (și anume atunci când are loc un eveniment care afectează starea bunului) este prevăzut la locul unde sunt tăiați arborii. Datele vor fi înregistrate și în acest punct. Acest proces va continua în timpul operațiilor executate în zona forestieră și de prelucrare, de monitorizare a lemnului în timpul prelucrării, precum și în timpul expedierii acestuia pe lanțul de aprovizionare și al reconcilierii datelor colectate în fiecare punct de control. STL va colecta informații în toate punctele de control al lanțului de aprovizionare, va prelucra datele obținute și le va reconcilia automat cu datele colectate în punctele de control anterioare, identificând orice erori și anomalii constatate în datele obținute.

Puncte critice de control

În vederea urmăririi și controlării fluxurilor de lemn, în lanțul de aprovizionare au fost identificate și descrise următoarele puncte critice de control:

(i) Proveniența lemnului

(ii) Acordarea drepturilor asupra lemnului

(iii) Inventarierea stocurilor

(iv) Tăierea arborilor și producția de bușteni

(v) Auditul după recoltare

(vi) Transportul de bușteni și inspecțiile

(vii) Lemnul confiscat

(viii) Importurile de lemn

(ix) Intrarea buștenilor în întreprinderea de prelucrare

(x) Prelucrarea buștenilor

(xi) Lemnul prelucrat

(xii) Exportul de lemn prelucrat

1. Proveniența lemnului și acordarea drepturilor

Produsele din lemn din Ghana vor proveni din zone desemnate legal și vor fi repartizate în conformitate cu reglementările legale. Astfel de produse vor proveni din zone desemnate din rezerve forestiere, plantații, zone din afara rezervelor forestiere ori păduri submerse. Drepturile asupra lemnului vor fi obținute în mod corespunzător sub formă de contracte pentru utilizarea lemnului (CUL), permise de recuperare a lemnului și permise de tăiere a arborilor pe plantație, în conformitate cu dispozițiile din normele juridice, în special cu principiile 1 și 2. Prin urmare, controalele încep de la numerotarea arborilor din zonele desemnate. Acordarea drepturilor de utilizare (CUL) sunt reglementate de proceduri și licitații publice. Înregistrarea câștigătorilor unei licitații este publică. Procedurile de atribuire a CUL pot fi consultate pe site-ul Internet al Comisiei pentru silvicultură (CS). În plus, rapoartele sintetice cu caracter public cu privire la toți ceilalți deținători de drepturi de utilizare (permise de recuperare și drepturi de utilizare subacvatică) vor fi menționate drept rezultat al procesului de verificare, în vederea creșterii transparenței.

Controalele privind fluxurile de lemn sunt gestionate de Divizia pentru dezvoltarea industriei lemnului (DDIL) și Divizia pentru servicii în silvicultură (DSS), care au unele atribuții de control al calității în domeniul certificării producției de lemn și al auditului după recoltare, acordate de Centrul pentru sprijinirea gestionării resurselor al Comisiei pentru silvicultură (CS). Datele obținute de la toate punctele de control vor fi reconciliate de către Departamentul pentru certificarea lemnului cu datele obținute anterior pentru a se stabili trasabilitatea.

Punctele critice de control se întemeiază pe dispozițiile privind definiția noțiunii de legalitate la care se face referire în anexa II din acord. Prin urmare, acestea sunt întemeiate pe principii și pe criterii (după cum se menționează în paranteze). La operarea sistemului electronic se va utiliza, de asemenea, sistemul pe suport de hârtie, ca soluție de rezervă în cazurile în care sistemul electronic nu mai poate fi utilizat.

2. Inventarierea stocului (trimitere la principiul 3 criteriul 3.1)

Inventarierea stocului este administrată în primul rând de către Divizia pentru servicii în silvicultură. Certificarea producției de lemn se efectuează de către Centrul pentru sprijinirea gestionării resurselor. Rezultatul procesului de inventariere a stocului de lemn este, în primă instanță, o hartă a stocului de lemn. Situația/harta producției de lemn rezultă din harta stocului. Producția certificată/aprobată reprezintă rezulatul final, utilizat pentru efectuarea recoltărilor în pădure. Toate rezultatele acestui proces, prezentate în documente, sunt trimise pentru verificare la Departamentul pentru certificarea lemnului (DCL). Pentru colectarea datelor pe teren vor fi utilizate dispozitive portabile de înregistrare a datelor. La sfârșitul zilei, datele vor fi introduse în computerele biroului teritorial al Diviziei pentru servicii în silvicultură. De la biroul teritorial, datele respective sunt trimise la baza de date centrală. Baza de date centrală a Departamentului pentru certificarea lemnului va înregistra și va ține evidența producției aprobate, care va fi reconciliată cu datele privind arborii (date privind arborii tăiați) și datele privind buștenii (date privind arborii tăiați transversal). Harta detaliată a inventarului este atașată apendicelui 1.

Permisiunea de a recolta este confirmată prin emiterea de permise de recoltare sub forma unui ordin administrativ al Comisiei pentru silvicultură (Divizia pentru servicii în silvicultură), care va însoți documentul de certificare a producției de lemn. În documentul de certificare a producției de lemn este prezentată lista tuturor arborilor care urmează a fi recoltați, precum și amplasarea acestora. Prin urmare, evidența permiselor de recoltare va include documentul de certificare a producției de lemn, precum și ordinul administrativ de însoțire, emis de Divizia pentru servicii în silvicultură.

3. Tăierea arborilor și producția de bușteni (trimitere la principiul 3 criteriul 3.3)

Divizia pentru servicii în silvicultură (DSS) efectuează majoritatea controalelor la punctul de tăiere a arborilor și al producției de bușteni. Pe baza inventarierii și a bazei de date privind producția de lemn certificată, etichetele care vor fi aplicate pe buturugi și pe bușteni sunt atribuite producătorului de către Divizia pentru servicii în silvicultură. Aceste etichete sunt aplicate de producător pe trunchiul arborelui tăiat și pe bușteni. Divizia pentru servicii în silvicultură colectează date cu privire la arborele tăiat, pe care le consemnează în formularul cu informații referitoare la arbori (FIA). Pentru consolidarea acestei funcții vor fi utilizate dispozitivele portabile de înregistrare a datelor. Acceptul pentru transportarea buștenilor de la locul de origine este dat după eliberarea de către Divizia pentru servicii în silvicultură a certificatului privind măsurarea și transportul buștenilor (CMTB) pentru fiecare încărcătură în camion. CMTB este întocmit pe baza comparației și validării informațiilor referitoare la bușteni, înregistrate de producător. La DVLM se transmit copii cu date referitoare la arbori, la bușteni și la transport, în vederea reconcilierii. O descriere detaliată a procesului este furnizată în diagrama din apendicele 2, atașat prezentului acord.

Divizia pentru servicii în silvicultură emite certificate privind măsurarea buștenilor pe plantație și transportul. În ceea ce privește pădurile submerse, buștenii sunt marcați cu etichete prevăzute cu coduri de bare și cu o culoare distinctivă față de vopseaua de marcaj, pentru a se pune în evidență numărul de serie al buștenilor, furnizat de contractant. Divizia pentru servicii în silvicultură completează formularele cu informații privind buștenii la locul de origine, în care se arată locul de origine sau adresa, districtul și marcajul de proprietate.

4. Auditul postrecoltare (conform pricipiului 3 criteriul 3.2)

Auditul postrecoltare este efectuat de Centrul pentru sprijinirea gestionării resurselor în conformitate cu planul de recoltare, pentru a se verifica dacă a fost încheiată recoltarea pe parcelă. Data oficială a deschiderii și închiderii parcelei de recoltare se înregistrează în baza de date centrală în vederea reconcilierii. Scopul auditului postrecoltare este de a asigura că operatorul a aderat la planul de recoltare și a lăsat parcela în condiții bune de lucru. De asemenea, auditul oferă oportunitatea de verificare a calității studiului privind stocul. Vor fi efectuate verificări pentru a se constata, în special, dacă:

- numărătoarea este completă și diametrul arborilor a fost corect măsurat;

- producătorul a doborât numai arborii prevăzuți pe lista recoltărilor;

- numerele, speciile de arbori și dimensiunile buștenilor declarați corespund arborilor doborâți;

- nu s-au produs daune excesive ca urmare a exploatării forestiere.

Raportul întocmit ca urmare a auditului postrecoltare va fi pus la dispoziția biroului teritorial și regional al Diviziei pentru servicii în silvicultură, sediului central al DSS, precum și Comisiei pentru silvicultură (sediul central). În vederea reconcilierii datelor, raportul va fi transmis în copie la DCL. DCL va întocmi un model de inspecții postrecoltare. Apendicele III prezintă procedura inspecțiilor postrecoltare.

5. Inspecțiile aferente transporturilor de bușteni (trimitere la principiul 4 criteriul 4.1)

Divizia pentru dezvoltarea industriei lemnului (DDIL) va efectua controale neanunțate ale camioanelor care transportă lemn, pe ruta de transport. Controalele neanunțate vor fi efectuate suplimentar față de controalele de la punctele fixe de control. Prin inspecțiile aferente transporturilor de bușteni se urmărește verificarea certificatelor privind măsurarea și transportul buștenilor cu încărcătura camionului. Prin controalele specifice se urmărește, de asemenea, ca toți buștenii să fie etichetați, formularele să nu fie reutilizate, locul de proveniență a buștenilor să corespundă cu ruta camionului, camionul să aibă talon cu datele de identificare și să fie menționată destinația transportului și a camionului. Rapoartele întocmite în cadrul verificărilor de rutină ale DDIL vor fi stocate pe dispozitivele portabile de înregistrare a datelor și vor fi transmise bazei de date a DCL în vederea reconcilierii. Apendicele IV reprezintă harta procesului privind inspecțiile aferente transporturilor de bușteni.

6. Lemnul confiscat (trimitere la principiul 2 criteriul 2.3)

Lemnul confiscat de Comisia pentru silvicultură va fi vândut prin licitație publică, numai pe baza unei hotărâri judecătorești. După licitație, ofertantul câștigător va primi de la Departamentul pentru servicii în silvicultură un certificat de achiziționare. Certificatul va fi înregistrat în baza de date centrală. Toate produsele pădurii care au făcut obiectul licitației vor fi etichetate. Rezultatul întregii licitații va fi prevăzut într-un raport de vânzare întocmit de Comisia pentru silvicultură, împreună cu plățile datorate și înregistrate în baza de date centrală. Harta acestui proces este prevăzută în apendicele V.

7. Lemn importat (trimitere la principiul 4 criteriul 4.1)

Se vor declara la DDIL de către autoritățile vamale din Ghana – CEPS – prin platforma GCNet, buștenii și lemnul importat în vederea prelucrării. Orice intrare de lemn va fi raportată în mod corespunzător la DDIL, precum și la DCL. Pentru verificarea buștenilor proveniți din afara țării vor fi utilizate documente de export. DDIL măsoară buștenii și aplică o etichetă pe fiecare buștean depozitat în zona portului. Alte produse, cum ar fi materialul lemnos neprelucrat, destinat reprelucrării, vor fi etichetate în mod similar. DDIL emite, de asemenea, certificate de import privind măsurarea și transportul buștenilor, dacă aceștia urmează a fi expediați la fabricile de prelucrare locale. În continuare, buștenii sunt încărcați în camioane și expediați împreună cu documentul de însoțire – certificatul de import privind măsurarea și transportul buștenilor – către fabricile de prelucrare locale. Datele declarate sunt similare cu cele declarate pentru buștenii tăiați în pădure și transmiși la DCL. Pentru fiecare buștean sau produs din lemn importat se ține evidența etichetelor numerotate, a speciilor de lemn, a lungimii și a diametrelor de la fiecare capăt. Pentru fiecare transport încărcat în camion se înregistrează certificatul privind măsurarea și transportul buștenilor, actul de identificare al importatorului, țara de origine, destinația, datele de identificare ale întreprinderii prelucrătoare, talonul camionului, datele de identificare ale șoferului și ale proprietarului camionului. Ulterior, lemnul intră pe un flux de gestionare al lanțului de aprovizionare similar cu al lemnului recoltat în Ghana. Harta acestui proces este prevăzută în apendicele VI.

8. Intrarea buștenilor în fabrica de prelucrare (trimitere la principiul 5)

La intrarea buștenilor în fabrica de prelucrare este necesar ca producătorul să furnizeze o declarație zilnică. Declarația va menționa locul, data/ora, numărul certificatului privind măsurarea și transportul buștenilor, precum și talonul camionului în cazul tuturor transporturilor de lemn intrate în fabrica de prelucrare. Întreprinderile mari cu spații considerabile de depozitare a buștenilor vor trebui să menționeze locul în care se află fiecare buștean după descărcarea acestuia în incinta întreprinderii. Această evidență va fi actualizată ori de câte ori se schimbă locația unui buștean. Controalele efectuate de DDIL vor asigura ca toți buștenii să aibă etichete și ca informațiile înscrise pe etichete să corespundă cu datele declarate. De asemenea, trebuie ținute evidențe și înregistrate declarațiile privind buștenii care au reintrat pe fluxul de prelucrare. Datele înregistrate la intrarea buștenilor în fabrica de prelucrare vor fi puse la dispoziția DCL. Datele menționate anterior privind intrarea buștenilor vor fi reconciliate cu informațiile referitoare la arbori și cu certificatele privind măsurarea și transportul buștenilor. Apendicele VII reprezintă harta procesului privind intrarea buștenilor în fabrica de prelucrare.

9. Prelucrarea buștenilor – registre de tură (trimitere la principiul 5)

La încheierea turei, întreprinderea de cherestea/întreprinderea prelucrătoare vor face o declarație privind lista cu buștenii și cu pă